VENDIM
Nr.1243, datë 11.12.2009

PËR PËRCAKTIMIN E DOKUMENTEVE, QË DUHET TË PARAQESIN SHTETASIT, E  TË PROCEDURAVE, QË DUHET TË KRYEJNË ZYRAT E GJENDJES CIVILE, NË  BASHKI/ NJËSI ADMINISTRATIVE DHE INSTITUCIONET SHTETËRORE,TË POSAÇME, PËR NDRYSHIMIN E VENDBANIMIT/ADRESËS SË SHTETASVE
(Ndryshuar me vendimin nr. 258, datë 29.4.2022)
(I përditësuar)
Në mbështetje të nenit 100 të Kushtetutës dhe të neneve 18, pika 4, 20, pika 4, e 22, pika 2, të ligjit nr.10129, datë 11.5.2009 “Për gjendjen civile”, me propozimin e Ministrit të Brendshëm, Këshilli i Ministrave

VENDOSI:

I. PARIME TË PËRGJITHSHME
1. Shtetasit me banim në territorin e Republikës së Shqipërisë kryejnë regjistrimin ose ndryshimin e vendbanimit të tyre në rrugë elektronike (on-line), nëpërmjet paraqitjes së kërkesës në portalin qeveritar “e-Albania”, duke depozituar dokumentin e pronësisë së banesës, kontratën e qiramarrjes, huadhënies, përdorimit ose çdo dokument tjetër të ligjshëm që provon vendbanimin. 
Dokumentet e ngarkuara në portalin qeveritar “e-Albania” nga shtetasi, që provojnë regjistrimin ose ndryshimin e vendbanimit të ri, ruhen në arkivin elektronik të Regjistrit Kombëtar të Gjendjes Civile.
2. Anëtari madhor i familjes, i cili kërkon të regjistrojë ose të ndryshojë vendbanimin, më parë duhet të kryejë procedurën e veçimit, si familje më vete në rrugë elektronike (on-line), përmes paraqitjes së kërkesës nëpërmjet portalit qeveritar “e-Albania”, përveç rasteve të përcaktuara në pikën 4, të këtij vendimi. 
3. Shtetasi, i cili kërkon të bashkohet në një familje, paraqet kërkesën në rrugë elektronike (on-line) nëpërmjet portalit qeveritar “e-Albania”, duke depozituar në portal konfirmimin e të gjithë anëtarëve madhorë të familjes pritëse, duke pasur në konsideratë standardet e banimit, të miratuara nga legjislacioni në fuqi.
II.VEPRIMET QË KRYHEN NGA INSTITUCIONET SHTETËRORE, DOKUMENTACIONI I NEVOJSHËM DHE AFATET E KOMUNIKIMIT
4. Për shtetasit, të cilët kryejnë shërbimin ushtarak apo detyra në Forcat e Armatosura e banojnë brenda territorit të njësisë së Forcave të Armatosura, që kryejnë dënimin në institucionet e vuajtjes së dënimit apo qëndrojnë në institucionet e paraburgimit në pritje të vendimit gjyqësor, që qëndrojnë pa ndërprerje në institucione shëndetësore, për kurim mjekësor afatgjatë dhe, kur qëndrimi në këto institucione zgjat më shumë se tre muaj, institucioni përgjegjës duhet të paraqesë, brenda 48 orëve nga data e regjistrimit të tyre në institucion, pranë zyrës së gjendjes civile që ka në juridiksion territorial institucionin përkatës, listën emërore të tyre.
5. Lista emërore e hartuar nga institucionet e parashikuara në pikën 4, të këtij vendimi, duhet të përmbajë emrin, mbiemrin dhe numrin personal. Kjo listë i dërgohet zyrës së gjendjes civile përkatëse nëpërmjet sistemit të qarkullimit të dokumenteve me nënshkrim elektronik.
6. Nëpunësi i zyrës së gjendjes civile për këtë kategori shtetasish kryen veprimet sipas rregullave të përcaktuara nga ministri, që mbulon gjendjen civile.
7. Institucionet, shtetërore dhe arsimore, për shtetasit, të cilët për arsye pune/arsimimi, ndryshojnë vendbanimin, brenda 5 ditëve nga data e marrjes së dokumentacionit nga këta shtetas, në përputhje me kërkesat e ligjit për gjendjen civile, e dërgojnë listën në zyrën e gjendjes civile përkatëse.
8. Për regjistrimin e vendbanimit të ri të shtetasve, të përcaktuar në pikën 7, të këtij vendimi, institucionet shtetërore komunikojnë nëpërmjet sistemit të qarkullimit të dokumenteve me nënshkrim elektronik për shkëmbimin e dokumenteve të mëposhtme: 
a) Listës emërore, ku shënohen emri, mbiemri dhe numri personal;
b) Dokumentit që vërteton vendbanimin për rastet e shtetasve që banojnë jashtë ndërtesave të institucionit.
III. VEPRIMET E ZYRAVE TË GJENDJES CIVILE
9. Në rastet kur ka mangësi në dokumentacion, zyra e gjendjes civile, në bashkëpunim me institucionin përkatës, njofton brenda 5 ditëve shtetasit për plotësimin e dokumentacionit. Në rast mosparaqitjeje brenda 5 ditëve, zyra e gjendjes civile dhe institucionet ndërpresin shërbimin për këta shtetas deri në plotësimin e dokumentacionit.
10. Drejtoria e Përgjithshme e Gjendjes Civile, për regjistrimin e vendbanimit të shtetasve të huaj e të personave pa shtetësi, me banim të përkohshëm apo të përhershëm, në Republikën e Shqipërisë, pasi merr njoftimin dhe aktet përkatëse nga Drejtoria e Përgjithshme e Policisë së Shtetit apo zyra, që mbulon shtetësinë dhe refugjatët, i kërkon në rrugë elektronike zyrës së gjendjes civile, ku këta shtetas kanë të përcaktuar vendbanimin e tyre, të bëjë regjistrimin, sipas afateve të përcaktuara në lejen e qëndrimit, brenda 5 ditëve nga data e marrjes së njoftimit. 
[bookmark: _GoBack]11. Nëpunësi i zyrës së gjendjes civile, pas marrjes së dokumentacionit e të kërkesës nga shtetasit dhe nga institucionet që e kanë këtë detyrim ligjor, bën ndryshimin e adresës së shtetasit në Regjistrin Kombëtar të Gjendjes Civile, sipas rregullave dhe procedurave të përcaktuara me urdhër të ministrit, që mbulon gjendjen civile.
12. Ngarkohen Ministria e Brendshme, Ministria e Mbrojtjes, Ministria e Drejtësisë, Ministria e Arsimit dhe Shkencës dhe Ministria e Shëndetësisë për zbatimin e këtij vendimi.
 IV. SHFUQIZIMET
13. Vendimi nr.184, datë 20.3.2003 i Këshillit të Ministrave “Për rregullat dhe veprimet e zyrave të gjendjes civile dhe për detyrimin e shtetasve për transferimin e të dhënave të gjendjes civile”, si dhe çdo akt tjetër nënligjor, që bie në kundërshtim me këtë vendim, shfuqizohen.
Ky vendim hyn në fuqi pas botimit në Fletoren Zyrtare dhe i shtrin efektet e tij prej datës 1 janar 2010.

